Τονίζουν τη σημασία της υποστήριξης της αυτονομίας των νέων και της συμμετοχής τους στην κοινωνία των πολιτών. Επίσης, καλούν τις χώρες της ΕΕ, την Ευρωπαϊκή Επιτροπή και τις οργανώσεις της νεολαίας να προωθήσουν, να στηρίξουν και να αναζητήσουν μέτρα που διευκολύνουν την περαιτέρω ενίσχυση της θέσης των νέων και τη συμμετοχή τους στα κοινά. Οι χώρες της ΕΕ καλούνται να: προσδιορίσουν τα εμπόδια στη συμμετοχή των νέων στην κοινωνική και πολιτική ζωή, εξετάζοντας επίσης τον τρόπο αντιμετώπισης αυτών των εμποδίων· αναζητήσουν τρόπους για την πρόσβαση των νέων σε ποιοτικές θέσεις εργασίας και στην κοινωνική προστασία· προαγάγουν ίσες ευκαιρίες και την ισότητα των φύλων για τους νέους· μεριμνήσουν για την πρόληψη της πρόωρης εγκατάλειψης του σχολείου· εξετάσουν την προαγωγή της ανάπτυξης των προγραμμάτων κοινωνικής στέγασης· στηρίξουν την ανάπτυξη υπηρεσιών ενημέρωσης φιλικές προς τους νέους. Επιπλέον, ζητείται από τις χώρες της ΕΕ και από την Ευρωπαϊκή Επιτροπή: να συνεχίσουν να υποστηρίζουν τις πολιτικές για τους νέους και την απασχόληση των νέων (προσπάθειες από τους νέους, μαζί με τους νέους και για τους νέους)· να προαγάγουν την αρχή της αυτονομίας και της συμμετοχής των νέων ως σημαντικό παράγοντα στο πλαίσιο των οικονομικών και κοινωνικών στρατηγικών της ΕΕ· να αξιοποιήσουν τις υπάρχουσες δυνατότητες στο πλαίσιο του προγράμματος Erasmus+· να διασφαλίσουν την εφαρμογή του προγράμματος εργασιών της ΕΕ για τη νεολαία· να καθιερώσουν τις ανταλλαγές βέλτιστων πρακτικών για την αυτονομία των νέων και τη συμμετοχή τους στα κοινά. Οι οργανώσεις της νεολαίας καλούνται να: αξιοποιήσουν στο έπακρο το πρόγραμμα Erasmus+ με στόχο να αποκτήσουν οι νέοι δεξιότητες που στηρίζουν την αυτονομία τους και τον ενεργό τους ρόλο στην κοινωνία· ενημερώσουν τους νέους σχετικά με τα δικαιώματά τους. Η Ευρωπαϊκή Επιτροπή καλείται να: αναλύσει την κατάσταση και τα εμπόδια που αντιμετωπίζουν οι νέοι· ενισχύσει τη διατομεακή προσέγγιση της πολιτικής για τη νεολαία· ενισχύσει την ευαισθητοποίηση για την αυτονομία και τη συμμετοχή των νέων στα κοινά μέσω της ευρωπαϊκής δικτυακής πύλης της νεολαίας· προτείνει μέτρα με στόχο να ενθαρρύνει τη συμμετοχή των νέων στον δημοκρατικό βίο της Ευρώπης.